VIX с историческо дъно, USD мачка наред, NFP на фокус | ActivTrades
VIX с историческо дъно, USD мачка наред, NFP на фокус
Date: 6.10.2017
Текущият „risk-on“ тон, завладял Wall Street през последните дни се усети и на други финансови пазари, изпращайки „индекса на страха“ – CBOE Volatility Index (VIX 9.19, -0.41) до ново историческо дъно, като последният рекорд е бил през октомври 1993 г. на нива от 9,31 пункта. Доходността по 10-yr Treasury note се покачи с два базисни пункта до 2,35%.
Щатските борсови индекси отново затвориха на исторически високи нива в четвъртък, като широкият S&P 500 (+0,6%) отбеляза шестия си пореден рекорд – най-дългия сегмент от 1997 г. насам. Двата най-влиятелни сектора – технологиите (+1,1%) и финансите (+1,0%), определиха темпото, но победата бе отборно усилие, тъй като девет от единадесетте сектора завършиха на зелено. Технологичният Nasdaq (+0,8%) финишира с малка преднина пред еталона S&P 500, докато Dow (+0,5%) се нареди след него. Russell 2000 (+0,3%) също приключи със зелена окраска, заличавайки скромния спад от сряда.
Производителят на бира, вино и спиртни напитки Constellation Brands (STZ 209.25, +8.07), който е собственик на марката Corona, постави нов рекорд на високо затваряне в четвъртък, след като успя да надвие прогнозите за печалбите за фискалното си второто тримесечие и да повиши насоките си за печалба за фискалната 2018 година; Акциите на STZ завършиха с ръст от 4,0%.
Положителният сентимент бе генериран от новината, че Камарата на представителите е одобрила резолюция за бюджет от $4,1 трлн., което се смята за основна стъпка в усилията за прилагане плана за данъчна реформа. Партидата икономически данни също наля доза оптимизъм: седмичните молби за помощи при безработни са се понижили до 260 000, което под консенсусната оценка от 265 000; фабричните поръчки са нараснали с 1,2% през септември, след спада от 3,3% през август; търговският дефицит на САЩ е намалял до 11-месечно дъно през август. Председателят на FED за Сан Франциско Джон Уилямс намекна, че умереният растеж и по-висока перспектива за инфлацията ще позволи на централната банка да повиши лихвите.
На Forex пазара щатският долар (USD) поскъпна спрямо всичките си основни конкуренти в четвъртък – ден преди важните данни за заетостта от САЩ. US Dollar Index се покачи с 0,5% до 93,95, достигайки най-доброто си ниво от края на юли. NZD/USD остава под пробитата тренд линия, което провокира спад и под подкрепата при 0,7120/40.
Днешният ден е богат на икономически доклади и изявления на служители от FED, но данните за заетостта от САЩ (non-farm payrolls) ще бъдат с приоритет. Очакванията са най-голямата икономика в света да е създала 90 000 работни места през септември при предходни 156 000; безработицата на остане непроменена на нива от 4,4%; средното почасово заплащане да нарасне с 0,2% при предходни 0,1%. Ще разберем и какво е състоянието на пазара на труда и в Канада, като данни ще бъдат оповестени по едно и също време с тези от САЩ – 15:30 ч.